පසුගිය දශක කිහිපයේ මෙරට පාපැදි ක්ෂේත්‍රයේ නියැලී සිටි පාපැදි ක්‍රීඩකයන්ගේ දස්කම් නැවත මතු කරමින් ඔවුන් පිළිබඳව වර්තමාන සමාජය දැනුවත් කිරීමේ අරමුණින් සංවිධානය කෙරෙන පාපැදි සැණකෙළිය අගෝස්තු මස 17 වැනි දින පෙරවරු 8.00 සිට කොළඹ විහාරමහා දේවි උද්‍යානය අසළදී පැවැත්වේ.පාපැදි ප්‍රවීණයන් පිළිබඳව මතකය අවදි කරවන මේ සැණකෙළිය සංවිධානය කරන්නේ මෙරට පැරණි පාපැදි ක්‍රීඩක ක්‍රීඩිකාවන් සම්බන්ධ කරගෙන පිහිටුවා ඇති ශ්‍රී ලංකා පාපැදි ප්‍රවීණයන්ගේ සංගමයයි.මේ පාපැදි සැණකෙළියට වයස අවුරුදු 40න් ඉහළ පිරිමි (ස්ටෑන්ඩර්ඩ්), අවුරුදු 50න් ඉහළ පිරිමි (රේසිං) හා අවුරුදු 60න් ඉහළ (රේසිං) වශයෙන් තරග 3ක්ද, ක්‍රීඩා සමාජ සඳහා විවෘත රේසිං තරගයක්ද, අවුරුදු 18න් පහළ බාලක බාලිකාවන් සඳහා විවෘත මවුන්ටන් පාපැදි තරගයක්ද ඇතුළත්ය.ශ්‍රී ලංකා පාපැදි සම්මේලනය හා ජාතික මවුන්ටන් පාපැදි සංගමයේ සහයෝගය ඇතිව ‘ව්රූම්’ ආයතනයේ ප්‍රධාන අනුග්‍රහයෙන් පැවැත්වෙන මේ සෑම තරගයකම ජයග්‍රාහකයන් 10 දෙනාට මුදල් ත්‍යාග, තිළිණ හා කුසලාන පිරිනැමෙන බව සංවිධායකයෝ පවසති.විවෘත රේසිං තරගය සඳහා එක් ක්‍රීඩා සමාජයකින් උපරිම වශයෙන් සහභාගි විය හැක්කේ තරගකරුවන් 5 දෙනෙකුට පමණි.